Maserati-boewe ontvoer twee werkers | Maroela Media
Die handelaar waar die voertuig gesteel is. Foto: Via @Medi_Response / Twitter
Twee werknemers van 'n Maserati-handelaar in Johannesburg is Saterdagoggend ontvoer toe een van dié luukse voertuie by die handelaar gekaap is.
Kapt. Kay Makhubele, provinsiale polisiewoordvoerder, het aan Maroela Media gesê die voorval het omstreeks 11:00 by die handelaar in William Nicolweg, Bryanston, in die noorde van die stad, plaasgevind.
"Die werknemers was op die perseel en was op pad om brandstof in twee voertuie te gooi, toe vyf gewapende mans hulle genader het. Die mans het die werknemers gedwing om agter in 'n wit Maserati Levante sportnutsvoertuig te klim en het met hulle weggejaag terwyl die ander voertuig op die perseel agtergelaat is," het Makhubele gesê.
Die werknemers is sowat 'n uur later in veld in Bassonia in die suide van die stad vrygelaat. "Die werkers is ongedeerd en kon daarna hul werkgewer bel en hulp ontbied."
Die mans het hul verklaring aan die polisie afgelê toe hulle veilig terug by hul werkplek was.
Die polisie ondersoek 'n saak van sakeroof. Niemand is nog in verband met die voorval in hegtenis geneem nie. Volgens Makhubele is die voertuig ook nog nie opgespoor nie.
Daar is darem nie baie van hulle op di pad nie..so di publiek behoort hom vinnig te sien
Wonder darem so in my siniese enigheid of dit nie 'n inside job was nie…rustig afgelaai en toe hulle werkgewer geskakel? So teen ons land se algemene vlak van ordentlike rowers.